Broj: 711-I-1160-P-107/21-06-19

Zagreb, 18. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave protiv** **dužnosnika Dinka Čuture, ravnatelja Hrvatskog državnog arhiva,** na 131. sjednici, održanoj 18. lipnja 2021.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Dinka Čuture, ravnatelja Hrvatskog državnog arhiva, neće se pokrenuti, s obzirom da iz prikupljenih podataka i dokumentacije, u vezi okolnosti da nije naplatio snimanje predizbornog spota u prostoru Hrvatskog državnog arhiva kandidatkinji za gradonačelnicu Grada Zagreba Jeleni Pavičić Vukičević, ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 5. svibnja 2021.g. zaprimilo neanonimnu prijavu mogućeg sukoba interesa podnesenu protiv dužnosnika Dinka Čuture, ravnatelja Hrvatskog državnog arhiva koja je zaprimljena u knjizi ulazne pošte Povjerenstva pod brojem: 711-U-1677-P-107/21-01-4, povodom koje je otvoren predmet broj P-107/21.

U predmetnoj prijavi prijavitelj navodi da postoji osnovana sumnja kako dužnosnik Dinko Čutura, ravnatelj Hrvatskog državnog arhiva nije naplatio snimanje predizbornog spota u Hrvatskom državnom arhivu u svrhu predizborne promidžbe gospođe Jelene Pavičić Vukičević, a sve sukladno točki 15. cjenika objavljenog na stranica Hrvatskog državnog arhiva.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a dužnosnicima je zabranjeno zloupotrijebiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da dužnosnici ne smiju na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Pritom je člankom 4. stavkom 2. ZSSI-a propisano da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika dok je stavkom 5. istoga članka propisano da su povezane osobe u smislu ovog Zakona osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 3. stavkom 2. ZSSI-a propisano je kako se odredbe navedenog Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske. Stoga je Dinko Čutura povodom obnašanja dužnosti ravnatelja Hrvatskog državnog arhiva, kojeg je na navedenu dužnost imenovala Vlada Republike Hrvatske, dužnosnik u smislu ZSSI-a. Uvidom u Registar dužnosnika kojeg vodi Povjerenstvo utvrđeno je kako dužnosnik Dinko Čutura obnaša dužnost ravnatelja Hrvatskog državnog arhiva od 11. svibnja 2017. g.

Povjerenstvo je od Hrvatskog državnog arhiva (u daljnjem tekstu: HDA) zatražilo podatke o tome je li uobičajeno da se u prostoru Hrvatskog državnog arhiva snimaju predizborni spotovi, odnosno da se prostor HDA koristi u svrhu predizbornih aktivnosti i izborne promidžbe kandidata na lokalnim izborima, je li u prostoru HDA sniman predizborni spot kandidatkinje na predstojećim izborima za gradonačelnika/icu Grada Zagreba, Jelene Pavičić Vukičević, je li i neki od drugih kandidata koji se kandidiraju za predmetnu funkciju snimao svoj promidžbeni spot u prostoru HDA, tko i temeljem kojeg akta daje odobrenje za snimanje promidžbenih spotova u prostoru HDA, naplaćuje li se navedeno snimanje i ukoliko da temeljem čega te ukoliko se predmetno snimanje naplaćuje, je li kandidatkinja Jelena Pavičić Vukičević podmirila troškove snimanja i ukoliko nije koji je tome razlog.

HDA je odgovorio na traženje Povjerenstva navodeći da korištenje svojeg prostora i imovine naplaćuje sukladno Cjeniku usluga koji je dostupan na njihovim mrežnim stranicama, a koji je odobrilo Ministarstvo kulture (danas Ministarstvo kulture i medija) 30. prosinca 2010. godine (KLASA: 612-06/10- 01/49, URBROJ: 532-10-01/1-10-02). Odluku o korištenju prostora odobrava ravnatelj HDA- a temeljem odnosnih odredbi Statuta HDA-a. Što se tiče snimanja predizbornih spotova u prostoru HDA-a, dosad nije bilo upita te vrste. Nadalje, navodi se da što se tiče snimanja predizbomog spota gđe. Jelene Pavičić Vukičević, dana 17. ožujka stigao je telefonski upit iz gradskog Ureda za obrazovanje radi upita o mogućnosti snimanja izjave gđe. Jelene Pavičić Vukičević 18. ožujka 2021. Budući da se snimanja izjava dužnosnika u prostoru HDA-a, ako su vezane uz obavljanje njihove dužnosti, ne naplaćuju, HDA nije namjeravao naplatiti snimanje najavljene izjave. Za isti je upit zatražen pisani dopis koji je stigao elektroničkom poštom istoga dana. Međutim, kada su 18. ožujka, tijekom snimanja, djelatnici HDA-a shvatili kako se ne radi o snimanju izjave, kako je to bilo predstavljeno, već o snimanju dijela predizbornog spota, nadležna osoba je bila oštro upozorena kako je HDA bio zapravo prevaren u najavi snimanja te da se ovakve usluge, ako se i odobre, naplaćuju sukladno Cjeniku usluga HDA-a. Stoga, navode kako je HDA 22. ožujka poslao ponudu za već izvršenu uslugu (6.875,00 kn), a ista je bila uplaćena na žiro-račun HDA-a 7. travnja 2021. godine. U privitku svojeg očitovanja dostavljeni su i pisani dokaze o traženju snimanja, potpisane ponude-zaključnice te izdan račun za navedenu uslugu.

Povjerenstvo je od stranke 365 Milan Bandić- Stranka rada i solidarnosti zatražilo podatke je li u prostoru HDA sniman predizborni spot kandidatkinje na predstojećim izborima za gradonačelnika/icu Grada Zagreba Jelene Pavičić Vukičević te ukoliko jest, je li kandidatkinja Jelena Pavičić Vukičević koristila predmetni prostor uz naknadu, a ako predmetni prostor nije koristila uz naknadu, podatak je li i drugim kandidatima predmetni prostor dan na korištenje i po kojoj proceduri se kandidatima na lokalnim izborima odobrava pravo korištenja prostorom Hrvatskog državnog arhiva u svrhu snimanja promidžbenih spotova bez naknade.

Stranka 365 Milan Bandić- Stranka rada i solidarnosti odgovorila je da je predizborni spot kandidatkinje dr. sc. Jelene Pavičić Vukičević sniman u prostoru HDA te da je za isti uredno plaćena naknada, odnosno podmireni troškovi dana 6. travnja 2021.g. U prilog navodima dostavljen je račun izdan od strane HDA kao i izvadak Zagrebačke banke iz kojeg je razvidno da su troškovi HDA podmireni 7. travnja 2021.g.

Povjerenstvo je uvidom u sve dostavljene podatke i dokumentaciju utvrdilo kako je snimanje predizbornog spota kandidatkinje Jelene Pavičić Vukičević naplaćeno sukladno cjeniku HDA, slijedom čega ne proizlazi da je dužnosnik koristio svoj položaj kao ravnatelj HDA kako bi pogodovao nekome od kandidata za gradonačelnika/gradonačelnicu Grada Zagreba.

Stoga je Povjerenstvo donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur

Dostaviti:

1. Dužnosnik Dinko Čutura, osobna dostava
2. Na znanje podnositelju prijave
3. Objava na internetskoj stranici Povjerenstva
4. Pismohrana